VEGA præsenterer **The Slow Readers Club – Sonisk indierock tour de force**

*Den 20. april kommer den engelske rockkvartet, The Slow Readers Club, til Lille VEGA med bagagen fyldt med nye tempofyldte indierock-sange.*

Manchester bandet The Slow Readers Club har netop annonceret deres fjerde album, der har fået titlen *The Joy Of The Return* og som udkommer den 20. marts.

Bandet hiver lytteren med på en tur gennem drivende trommer, smittende guitarlinjer og tunge synthflader. Arrangementerne er nøjsomt opbygget af stemningsfulde vers, vilde korarrangementer og idiosynkratiske lyrik, der kommer omkring emner som kærlighed, fremmedgørelse, højrepopulisme og algoritme-drevet propaganda.

Gennem albummet udforsker bandet de store, soniske territorier i et dansabelt og tempofyldt univers. Bandet sender med deres rockudladninger venskabelige highfives til bands som Interpol, Editors og White Lies. *The Joy Of The Return* er produceret af deres mangeårige samarbejdspartner, Phil Bulleyment, og er blevet skrevet under lydprøverne på deres omfattende turneer.

Bandet udgav deres selvbetitlede debutalbum i 2011, og lige siden har de turneret Europa tyndt med deres energiske liveshow. I 2018 udkom albummet *Build A Tower*, der skabte en massiv hype for det fremadstormende band. Med to udsolgte koncerter på de legendariske spillesteder Apollo og The Ritz i deres hjemby, samt en 18. plads på den britiske Album Chart er bandet blevet et eftertragtet act på livescenen. Tilbage i august blæste de taget af Hotel Cecil og Gaffa skrev:

*”Derfor er det en stor glæde at høre et band som The Slow Readers Club. Ikke kun for nostalgiens skyld, men også som det lys i mørket, de er. Et mørke, som bandets musik dog selv bærer præg af, men med et lyst, dansabelt twist.”*

**Fakta om koncerten**
The Slow Readers Club (UK)
Mandag d. 20. april, 2020 kl. 20:00
Lille VEGA, Enghavevej 40, 1674 København V
Billetpris: 165 kr. + gebyr
Billetsalget starter fredag den 24. januar kl.11.00 via vega.dk og Ticketmaster.